Lakiakankaan tuulivoimapuisto

Lakiakankaan tuulivoimapuisto 1 ja 2 ovat Etelä-Pohjanmaan Isojoella ja Pohjanmaan Kristiinankaupungissa Lakiakankaan alueella sijaitsevia tuulivoimapuistoja, joissa toimii yhteensä 14 tuulivoimalaitosta. Niiden kokonaiskapasiteetti on 57 megawattia. Voimalat on rakentanut CPC Energia, joka myös operoi niitä. Tuulipuiston omistaa nykyään ranskalainen Ardian.
Lakiakangas-nimeä on käytetty kolmessa peräkkäin rakennetussa tuulivoimahankkeessa, jotka erotetaan toisistaan eri yhteyksissä järjestysnumeroilla. Tuulipuistot 1 ja 2 käsitellään tässä artikkelissa yhtä aikaa, sillä ne sijaitsevat lähekkäin ja ne muodostuvat laajennetun tuulivoimapuiston kokonaisuuden. Lakiakangas 3 -tuulivoimapuisto on eri projekti ja se sijaitsee kahden muun pohjoispuolella. Näiden länsipuolella on vielä Lappfjärdin tuulivoimapuisto.
Yleistä.
Lakiakangas 1 ja 2 -tuulivoimapuistot sijaitsevat Isojoelta noin 14 kilometriä luoteeseen, Karijoelta 13 kilometriä etelään ja Kristiinankaupungin keskustaajamasta 13 kilometriä kaakkoon päin. Tuulivoimapuistossa on kaksi erikseen hyväksyttyä osayleiskaava-aluetta. Lakiakangas 1:n alueen pituus on 3,3 kilometriä, leveys 1,7 kilometriä, ja kaikki voimalaitokset sisällensä sulkevan alueen pinta-ala on 1,7 neliökilometriä. Lakiakangas 2:n alueen pituus on 3,8 kilometriä, leveys 2,0 kilometriä, ja pinta-ala on 3,0 neliökilometriä. Voimalat sijaitsevat 65–95 metriä mpy.
Tuulivoimalaitokset ovat tanskalainen Vestaksen valmistamia malleja. Kaksi ensimmäiseksi pystytetyt tuulivoimalaitokset ovat V126-mallia, jonka tuuliturbiinin halkaisija 126 metriä ja tuotantokapasiteetti 3,45 megawattia. Seuraavat 12 voimalaa ovat V150-mallia, joiden napakorkeus on 135 metriä, tuuliturbiinin halkaisija 150 metriä ja kapasiteetti 4,2 megawattia. Ensimmäisen vaiheen voimalat tuottivat sähköä aluksi 6,9 megawatilla ja toisen vaiheen voimalat lisäsivät sitä 50,4 megawatilla.
Tuulipuistosta on tieyhteys etelään Kärjenkallion kautta kulkevalle yhdystielle 17027 ja Lapväärtissä valtatiehen 8 yhtyvälle seututiehen 664. Tuulivoimaloiden tuottama sähkö johdetaan alueiden välissä sijaitsevalle yhteiselle sähköasemalle. Sieltä lähtee sähkölinja läheiseen Korsbäckiin, jossa se kulkee rinnakkain Kristiinankaupunkiin menevän sähkölinjan kanssa. Siellä tuotettu sähkö johdetaan kantaverkkoon.
Historiaa.
CPC Finland Oy on ollut vuodesta 2011 mukana kehittämässä Lakiakankaalle tuulivoimapuistoa. Siitä muodostettiin osahankkeita, joista ensimmäinen sisälsi kaksi tuulivoimalaitosta (Lakiakangas 1) ja toinen 12 tuulivoimalaitosta (Lakiakangas 2). Ensimmäinen projekti rakennettiin vuonna 2017 ja toinen vuonna 2018. Puiston rahoitukseen ei saatu valtiontukea. Lakiakangas 2:n tuottama sähköenergia on myyty pitkäikäisellä sopimuksella Googlelle. Huhtikuussa CPC Finland Oy myi Lakiakangas 1 ja 2 -tuulivoimapuistot kokonaan Ardianille, ranskalaiselle sijoitusyhtiölle, jonka tytäryhtiö eNordic otti voimalan haltuunsa. Myyntihintaa ei kerrottu julkisuuteen. Samassa ilmoitettiin, että tuulivoimapuistoa voidaan vielä laajentaa kuudella tuulivoimalalla, jolloin kapasiteetti kasvaisi 34 megawatilla. Puiston omistajayhtiö oli aikaisemmin CPC Lakiakangas 1 Oy, joka lopetettiin tehdyn kaupan jälkeen.